Мектепалды дайындық сыныптарына арналған «Әліппе» оқулығының авторының бірі, ҚазМемҚызПУ-дың Педагогика-психология факультетінің деканы Сайраш Жиенбаева аталған оқу құралының құрылымының теориялық-әдіснамалық негіздеріне кеңінен тоқталып, ондағы балалардың жас ерекшелігіне қарай түрлі ойындар мен қолдарының моторикасын дамытуға бағытталған әдістемелерді әңгімеледі. Сонымен қатар, Абай атындағы Қазақ ұлттық педагогикалық университетінің Педагогика және психология факультетінің доценті, педагогика ғылымдарының кандидаты, «Букварь» оқулығының авторы Лариса Лебедева алдағы уақытта маман даярлауда сауат ашу негіздерін оқыту әдістемесі пәнінің енгізілу қажеттігін алға тартты. Ал, «Өрлеу» біліктілікті арттыру ұлттық орталығының Мектепке дейінгі бастауыш білім кафедрасының меңгерушісі, PhD докторы А. Тұралбаева жаңартылған мектепке дейінгі білім беру бағдарламасына орай Қыздар Университетінің оқытушыларымен бірге педагог-тәрбиешілерге арналған курстардың жүргізіліп жатқандығын баяндады. Сондай-ақ, ол елімізде бірнеше баспа үйлері өздерінің бағдарламасы негізінде «Әліппе» оқу-әдістемелік кешенін дайындағанын, аталған жоба бүгінде апробациядан өтіп жатқанын айтты.